Komisijos reglamentas (EB) Nr. 263/2004
2004 m. vasario 16 d.
šešiems mėnesiams pratęsiantis Reglamento (EB) Nr. 1475/2003 dėl gelminių koralinių rifų apsaugos nuo tralavimo pasekmių Škotijos šiaurės rytų teritorijoje taikymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką [1], ypač į jo 7 straipsnio 1 dalį,
kadangi:
(1) Tiesioginė grėsmė gelminių koralų sankaupų, vadinamų "Darvino kalvomis", išsaugojimui nulėmė 2003 m. rugpjūčio 20 d. Reglamento (EB) Nr. 1475/2003 dėl gelminių koralinių rifų apsaugos nuo tralavimo pasekmių Škotijos šiaurės rytų teritorijoj [2] priėmimą remiantis Reglamento (EB) Nr. 2371/2002 7 straipsnyje numatytomis neatidėliotinų priemonių taikymo procedūromis.
(2) Reglamente (EB) Nr. 2371/2002 nurodyta, kad neatidėliotinos priemonės gali trukti ne ilgiau kaip šešis mėnesius ir kad Komisija gali priimti naują sprendimą ir jų taikymo laikotarpį pratęsti dar ne ilgiau kaip šešiems mėnesiams.
(3) Siekdama numatyti nuolatinę minėtos buveinės apsaugą, Komisija pateikė pasiūlymą priimti Tarybos reglamentą, pakeičiantį Reglamento (EB) Nr. 850/98 [3] nuostatas dėl gelminių koralinių rifų apsaugos nuo tralavimo pasekmių Škotijos šiaurės rytų teritorijoje [4].
(4) Tas reglamentas neturėtų būti priimtas nepasibaigus Reglamento (EB) Nr. 1475/2003 galiojimui. Tuo tarpu Darvino kalvų išsaugojimui rizika išlieka;
(5) Todėl Reglamente (EB) Nr. 1475/2003 numatytas neatidėliotinas priemones reikia pratęsti dar šešiems mėnesiams,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1475/2003 taikymas pratęsiamas iki 2004 m. rugpjūčio 22 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 16 d.